**Lietošanas instrukcija: informācija lietotājam**

**Sirds pilieni RFF pilieni iekšķīgai lietošanai, šķīdums**

*Menthae piperitae tinctura/Crataegi fructus extractum fluidum/Leonuri tinctura/Valerianae tinctura*

**Pirms šo zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā, vai kā ārsts vai farmaceits Jums teicis(-kusi).

- Saglabājiet šo instrukciju! Iespējams, ka vēlāk to vajadzēs pārlasīt.

- Ja Jums nepieciešama papildus informācija vai padoms, vaicājiet farmaceitam.

- Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Skatīt 4. punktu.

- Ja pēc 14 dienām nejūtaties labāk vai jūtaties sliktāk, Jums jākonsultējas ar ārstu.

**Šajā instrukcijā varat uzzināt:**

1. Kas ir Sirds pilieni RFF un kādam nolūkam tos lieto

2. Kas Jums jāzina pirms Sirds pilienu RFF lietošanas

3. Kā lietot Sirds pilienus RFF

4. Iespējamās blakusparādības

5 Kā uzglabāt Sirds pilienus RFF

6. Iepakojuma saturs un cita informācija

**1. Kas ir Sirds pilieni RFF un kādam nolūkam tos lieto**

Sirds pilieni RFF ir augu izcelsmes zāles, ko lieto kā palīglīdzekli funkcionālu sirdsdarbības traucējumu un nervu spriedzes gadījumos.

Sirds pilieni RFF satur 4 augu kombināciju ar atšķirīgu farmakoloģiskās darbības spektru, lai dažādu cēloņu radītu funkcionālu sirdsdarbības traucējumu vai nervu spriedzes gadījumā panāktu labu terapeitisko efektu. Piparmētras tinktūra mazina gludās muskulatūras spazmas gan asinsvados, gan gremošanas traktā. Vilkābeļu šķidrajam ekstraktam ir sirdsdarbību tonizējošas, asinsspiedienu pazeminošas un sirds vainagartērijas paplašinošas īpašības. Baldriāna tinktūra, kas darbojas nomierinoši, rada labvēlīgu fonu iepriekš minēto komponentu ārstnieciskā efekta nodrošināšanai.

**2. Kas Jums jāzina pirms Sirds pilienu RFF lietošanas**

**Nelietojiet Sirds pilienus RFF šādos gadījumos:**

- ja Jums ir alerģija pret kādu no zāļu sastāvdaļām vai etilspirtu;

- ja Jums ir žults izvadīšanas traucējumi ‑ žultsvadu iekaisums, žultsakmeņi;

- ja Jums ir barības vada atviļņa slimība;

- bērniem līdz 12 gadu vecumam;

- ja esat grūtniece vai barojat bērnu ar krūti.

**Brīdinājumi un piesardzība lietošanā**

Pirms zāļu lietošanas konsultējieties ar ārstu, farmaceitu vai medmāsu.

Ja pēc 14 dienām nejūtaties labāk vai jūtaties sliktāk, Jums jākonsultējas ar ārstu.

Pusaudžiem no 12 gadu vecuma, gados vecākiem cilvēkiem un nieru slimniekiem reizes devu jāsamazina par 2-5 pilieniem.

Sirds pilieni RFF var ietekmēt esošo ārstēšanu dažādu cēloņu sirdsdarbības traucējumu gadījumos, t.i. pie paaugstināta vai pazemināta asinsspiediena, paātrinātas sirdsdarbības, kas rodas sekundāri pie paātrinātas vairogdziedzera darbības, sirds nepietiekamības vai sirds ķirurģijas slimniekiem.

Šīs zāles satur 65 tilpuma % etilspirta (alkohola) vai reizes devā (20-25 pilienos) ir 0,22‑0,275 g etilspirta (alkohola), kas atbilst 4,4-5,5 ml alus, 2,75-3,68 ml vīna. Kaitīgs alkoholiķiem. Jāpievērš uzmanība paaugstināta riska grupai: pacientiem ar aknu slimību vai epilepsiju.

**Citas zāles un Sirds pilieni RFF**

Pastāstiet ārstam vai farmaceitam par visām zālēm, kuras lietojat pēdējā laikā, esat lietojis vai varētu lietot.

Zāļu iedarbības efekts pastiprinās, lietojot kopā ar sirds glikozīdiem, miega, nomierinošiem līdzekļiem (barbiturātiem, benzodiazepīniem), anestēzijas līdzekļiem (midazolamu).

Lietojot kopā ar alkoholu, var saasināties Sirds pilienu RFF pilienu iekšķīgai lietošanai, šķīduma izraisītās blakusparādības.

Kombinējot ar disulfirāmu, var rasties redzes un jušanas traucējumi.

**Grūtniecība un barošana ar krūti**

Nav pierādīts zāļu lietošanas drošums grūtniecības un bērna barošanas ar krūti periodā, tādēļ grūtnieces un sievietes, kas baro bērnu ar krūti, zāles nedrīkst lietot.

**Transportlīdzekļu vadīšana un mehānismu apkalpošana**

Sirds pilienu RFF pilienu iekšķīgai lietošanai, šķīduma sastāvā esošā baldriāna tinktūra var izraisīt miegainību, tāpēc zāles nedrīkst lietot pirms transportlīdzekļu vadīšanas un mehānismu apkalpošanas.

**Sirds pilieni RFF satur etilspirtu**

Šīs zāles satur 65 tilpuma % etilspirta (alkohola) vai 1 reizes devā (20-25 pilienos) ir 0,22-0,275 g etilspirta (alkohola), kas atbilst 4,4-5,5 ml alus, 2,75-3,68 ml vīna. Kaitīgs alkoholiķiem. Jāpievērš uzmanība paaugstināta riska grupai: pacientiem ar aknu slimību vai epilepsiju.

**3. Kā lietot Sirds pilienus RFF**

Vienmēr lietojiet šīs zāles tieši tā, kā aprakstīts šajā instrukcijā vai kā ārsts vai farmaceits Jums teicis. Neskaidrību gadījumā vaicājiet ārstam vai farmaceitam.

Zāles jālieto iekšķīgi.

*Pieaugušie*

Ieteicamā reizes deva ir 20-25 pilieni. Maksimālā dienas deva: 3 reizes devas.

*Pusaudži no 12 gadu vecuma, gados vecāki cilvēki un nieru slimnieki*

Ieteicamo reizes devu vēlams samazināt par 2‑5 pilieniem. Maksimālā dienas deva: 3 reizes devas.

Ja pēc 14 dienām nejūtaties labāk vai jūtaties sliktāk, Jums jākonsultējas ar ārstu.

**Lietošana bērniem un pusaudžiem**

Šīs zāles nedrīkst lietot bērniem līdz 12 gadu vecumam, jo nav pietiekamas informācijas par lietošanas drošumu.

**Ja esat lietojis Sirds pilienus RFF vairāk nekā noteikts**

Lietojot zāles norādītajās devās, pārdozēšana nav iespējama.

Zāļu pārdozēšana var izraisīt ādas apsārtumu, sirdsdarbības frekvences izmaiņas un sirds ritma traucējumus, sliktu dūšu, vemšanu, caureju, kuņģa gļotādas iekaisumu, nomāktu zarnu motoriku, nemieru, bezmiegu, nespēku, galvassāpes, dzemdes asiņošanu.

Parādoties nevēlamām blakusparādībām, zāļu lietošana jāpārtrauc.

Pārdozēšanas gadījumā ārstēšana simptomātiska: jāskalo kuņģis, jādzer aktivētā ogle (20-30 g) zāļu adsorbēšanai.

**Ja esat aizmirsis lietot Sirds pilienus RFF**

Nelietojiet dubultu devu, lai aizvietotu aizmirsto devu.

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**Ja pārtraucat lietot Sirds pilienus RFF**

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**4. Iespējamās blakusparādības**

Tāpat kā visas zāles, Sirds pilieni RFF var izraisīt blakusparādības, kaut arī ne visiem tās izpaužas.

*Ļoti reti* (var rasties mazāk nekā 1 no 10 000 cilvēkiem):

* galvassāpes, slikta dūša, ādas apsārtums, izsitumi (uz rokām), svīšana, nogurums.

Ziņošana par blakusparādībām

Ja Jums rodas jebkādas blakusparādības, konsultējieties ar ārstu, vai farmaceitu vai medmāsu. Tas attiecas arī uz iespējamām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV‑1003. Tīmekļa vietne: www.zva.gov.lv. Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt Sirds pilienus RFF**

Uzglabāt temperatūrā līdz 25°C.

Uzglabāt bērniem neredzamā un nepieejamā vietā.

Nelietot šīs zāles pēc derīguma termiņa beigām, kas norādīts uz iepakojuma pēc „Derīgs līdz”.

Derīguma termiņš attiecas uz norādītā mēneša pēdējo dienu.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko Sirds pilieni RFF pilieni iekšķīgai lietošanai, šķīdums satur**

Aktīvā viela: 1 ml šķīduma satur 0,05 ml piparmētras tinktūras 1:20 (ekstraģents: etilspirts 90 tilpuma %), 0,15 ml vilkābeļu augļu šķidrā ekstrakta 1:1 (ekstraģents: etilspirts 70 tilpuma %), 0,4 ml māteres tinktūras 1:5 (ekstraģents: etilspirts 70 tilpuma %), 0,4 ml baldriāna tinktūras 1:5 (ekstraģents: etilspirts 70 tilpuma %).

**Sirds pilienu RFF ārējais izskats un iepakojums**

Dzidrs, sarkanbrūns šķidrums ar raksturīgu aromātisku smaržu un dedzinošu, rūgtenu garšu.

Fasēts pa 40 ml vai pa 90 ml tumša stikla pudelē, kas aizvākota ar pilinātājkorķi un uzskrūvējamo plastmasas vāciņu.

Pudelei uzlīmēta etiķete.

Pudele ar pievienoto lietošanas instrukciju iepakota kartona kastītē.

Visi iepakojuma lielumi tirgū var nebūt pieejami.

**Reģistrācijas apliecības īpašnieks un ražotājs**

AS “Rīgas farmaceitiskā fabrika”

Ozolu iela 10, Rīga, LV-1005, Latvija

Telefons: 67355550, 67355551

Fakss: 67355551

E‑pasts: rff@rff.lv

**Šī lietošanas instrukcija pēdējo reizi pārskatīta:** 01/2019